செவிச்செல்வத்தின் சிறப்பு

**செவிச்செல்வத்தின் சிறப்பு**

----------- மறைமலை இலக்குவனார்

*“செல்வத்துள்*
செல்வம்
செவிச்செல்வம்
அச்செல்வம்
செல்வத்துளெல்லாந்தலை” *என்பது வள்ளுவர் வாய்மொழி.*

வானொலியும் தொலைக்காட்சியும் கண்டுபிடிக்கப்படாத அந்நாளில் ஈராயிரம் ஆண்டுகளுக்கு முன்னர் வள்ளுவர் இங்ஙனம் ஒரு கருத்தை வலியுறுத்தியது அவர்தம் தொலைநோக்குணர்வுக்கு மேலும் ஒரு சான்று என்றே கூறவேண்டும்.’எண் என்ப ஏனை எழுத்தென்ப இவ்விரண்டும் கண் என்ப வாழும் உயிர்க்கு’என்னும் கருத்தைக் கல்வி என்னும் அதிகாரத்தில் கூறிய வள்ளுவர் அந்தக் கண்களைப் பெறும் வாய்ப்பற்றோரும் செவிச்செல்வத்தை ஈட்டலாம் எனக் கருதியே செவிச்செல்வத்தை ஒரு மாற்றுத்திறனாக ‘கற்றிலனாயினும் கேட்க’’ என்கிறார்.கண்ணால் படிப்பதைக் காட்டிலும் காதால் கேட்பது இன்னும் ஆழமாக உள்ளத்தில் பதியும் என்று இன்றைய உளவியல்வல்லுநர் கூறுகின்றனர்.ஒரு வெண்பாவை இருமுறை கூறிக் காதால் கேட்டால் மனத்துள் பதிந்துவிடும் எனவும் அங்ஙனம்  மனத்தில் நிலைநிறுத்தும் ஆற்றல் அற்றவனைப் பெற்றவள் நகைக்கத்தக்கவள் எனவும் ஔவைப்பெருமாட்டி கூறுகிறார்.தேல் கார்னகி என்னும் அறிஞர் எந்தச்செய்தியையுயும் மூன்றுமுறை காதால் கேட்டால் நம் நினைவில் அழுத்தமாகப் பதிந்துவிடும் என்கிறார்.

இச்செய்திகளை அடிப்படையாகக் கொண்டுநோக்கும்போது வள்ளுவர் செவிச்செல்வத்தின் அருமையை வலியுறுத்திக் கூறுவதன் பொருத்தம் நன்கு புலனாகிறது.

எதனைக் கேட்கவேண்டும்?நல்லவற்றைக் கேட்கவேண்டும். . ‘‘*எனைத்தானும்*
நல்லவை
கேட்க;அனைத்தானும்
ஆன்ற
பெருமை
தரும்”*416*

அங்ஙனம் கேட்பதனால் ஏற்படும் பயன் என்ன?அங்ஙனம் கேட்டவர்கள் தவறான ஒன்றை எக்காலத்திலும் கூறமாட்டார்கள் என்பது வள்ளுவர் துணிபு.’பிழைத்துணர்ந்தும் பேதைமை சொல்லார்;இழைத்துணர்ந்து ஈண்டிய கேள்வியவர்;என்று அறுதியிட்டுரைக்கிறார் வள்ளுவர்.இற்றை உளவியல்நெறியிலே அன்றே வள்ளுவர் சிந்தித்துரைத்திருப்பது நம்மமப் பெருமிதம் கொள்ளச் செய்கின்றதன்றோ?

தேவாமிர்தம் என்கிறார்கள்;வேள்வியில் விண்ணவர் உண்ணும் அவிப்பயன் என்றெல்லாம் சிறப்பித்துக் கூறுகிறார்கள்;அதனைப் பற்றி நமகொன்றும் தெரியாது;ஆயின் அதனைக் காட்டிலும் செவியுணவு,செவிச்செல்வத்தால் பெறப்படும் அறிவு சாலச் சிறந்தது என்று வள்ளுவர் கூறுகிறார்.இந்தச் செவியுணவு நாளின் எல்லாப்பொழுதுகளிலும் கொள்ளத்தக்கது.அங்ங்அனம் பெறப்படாத இடைவேளைகளில் வேண்டுமானால் வயிற்றுக்கும் சிறிது ஈயலாம் என்கிறார் வள்ளுவர்.ஈயெனப் படுவது இழிந்தோன் கூற்றே என்னும் தமிழ்மரபை அடிப்படையாகக் கொடு பார்க்கும்போது செவியுணவு தலைசிறந்தது;அந்த உணவைப் பெறும் செவிகளும் சிறந்தவை;வயிற்றுணவு சிறப்புடையதன்று;அதனை ஏற்கும் வயிறும் சிறப்பில்லாததே என்று வள்ளுவர் கூறாமல் கூறுகிறார்.

இன்றைய சூழலில் வானொலி மூலம் பல்வேறு துறைகளின் வல்லுநர்கள் உரையனைத்தும் விரிவாகக் கேட்கும் வாய்ப்பைப்
பெற்றுள்ளோம்.வள்ளுவர் வாய்மொழிக்கேற்பச் செவிச்செல்வத்தைப் பெருக்கிக்கொள்ளும் வாய்ப்பு நமக்கே சிறப்பாக வாய்த்துள்ளது என அகமிக மகிழலாம்.

‘காசிநகர்ப் புலவர் பேசும் உரைதான் காஞ்சியிற்கேட்பதற்கோர் கருவி செய்வோம் ‘என்று விடுதலை இந்தியாவைக் கனவுகண்ட பாரதியார் உரைத்தார்.

காசிநகர் மட்டுமல்ல உலகின் அனைத்து நகர்களிலும் அறிஞர்கள் உரைக்கும் கலையியல்,அறிவியல் உண்மைகள் நாம் கேட்கும் வழிசெய்யும் ஒப்பற்ற சாதனமாக வானொலி அமைந்துள்ளது எத்துணைப் பேர் பயன் கொள்கின்றனர் என்னும் வினாவுக்கு நிறைவான விடை வழங்க இயலவில்லை.

இளையதலைமுறையினர் வானொலிமூலம் தமது பொது அறிவையும் துறை அறிவையும் எளிதில் பெருக்கிக் கொள்ளலாம்.

கல்விநிறுவனங்களில் சமுதாய வானொலிநிலையங்கள் அமைகின்றன.வள்ளுவர் வலியுறுத்திய செவிச்செல்வத்தைப் பெறப் பயன்படும் அறிவுக்கருவூலங்களாக இத்தகைய  வானொலிநிலையங்கள் விளங்குகின்றன.

செவிச்செல்வத்தைப் பெருக்கிக் கொள்ளாதவர்கள் காதுகள் செவிட்டுத்தன்மையுடையன என்றே வள்ளுவர் கூறுகிறார்.’கேட்பினும் கேளாத் தகையவே கேள்வியால் தோட்கப்படாத செவி;என்னும்குறள் காதுகளில் அணிகள் அணிந்துகொள்வதற்காகத் துளளயிடுவோரையும் அங்கதநயம்படக் கடிந்துரைக்கிறது.கேள்வியால் காதுகளைத் துளைத்துக் கொள்ளவேண்டுமேயொழிய வேறு வகையால் துளைத்துக் கொள்வதால் எத்தகைய அழகையும் பெற்றுவிடமுடியாது என வள்ளுவர் அறிவுறுத்துகிறார்.

காதுகளுக்கு அணிகலனாக விளங்குவது செவிச்செல்வமே என்பதனைக் கூறாமல் கூறுகிறார்.

இன்னும் ஒருபடி மேலே சென்று செவிச்செல்வத்தில் நாட்டமில்லாதவர்களைக் கண்டிக்கிறார் வள்ளுவப்பெருந்தகை;

‘‘*செவியிற்சுவையுணரா*
வாயுணர்வின்
மாக்கள்
அவியினும்
வாழினும்
என்?
‘‘

எவ்வளவு கொடுமையான வசைச்சொல்.!

செவிச்செல்வமாகியசெவியுணவின் அருமையை அறியாது நாவினால் சுவைக்கும் உணவை மட்டுமே நயந்திருப்போர் மனிதர்களேயல்ல;விலங்குகள் என்று கடிந்துரைப்பதுடன் அத்தகையோர் வாழ்ந்தாலென்னெ செத்தாலென்ன என்று கேட்கிறார்.ஒரு தாய் தன் குழந்தையிடம் சினம் ஏற்படும்போது  செத்துத்தொலை என்று வசைபாடுவது போன்றே வள்ளுவரும் தாயுள்ளத்துடன் திருத்தும் நோக்குடன் இங்ஙனம் உரைக்கிறார். வள்ளுவர் வாய்மொழிக்கேற்ப,செவிச்செல்வத்தைப் பெற்று,

அறிவுநலம் சிறந்து நம் வாழ்வையும் நாட்டையும் சிறந்தோங்கச் செய்வோம்.

.